LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 170**

**2021. gada 24. februārī**

Atklāta sēde, sākas plkst. 10.00, beidzas plkst. 11.50

Videokonferences formātā

Piedalās:

**komisijas locekļi:** **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Edvīns Šnore *(komisijas sekretārs)*, Jānis Ādamsons, Raimonds Bergmanis, Ivans Klementjevs, Ainars Latkovskis, Vita Anda Tērauda, Atis Zakatistovs**

**komisijas darbinieki**: vecākā konsultante Ieva Barvika, konsultanti Kristiāna Stūre, Inese Silabriede, Egita Kalniņa, Māris Veinalds, tehniskā sekretāre Brenda Veiskate

**uzaicinātās personas:**

* **Ministru prezidenta parlamentārā sekretāre Evika Siliņa;**
* Krīzes vadības padomes sekretariāta vadītāja p.i. **Kaspars Druvaskalns**;
* Valsts ugunsdzēsības un glābšanas dienesta priekšnieka vietnieks **Mārtiņš Baltmanis;**
* Veselības ministrs **Daniels Pavļuts**;
* Veselības ministra biroja vadītāja **Vladislava Šķēle**;
* Veselības ministra komunikācijas padomniece **Baiba Paukšte**;
* Veselības ministrijas Vakcinācijas projekta biroja vadītāja **Eva Juhņēviča**;
* Veselības ministrijas valsts sekretāres vietnieks finanšu jautājumos **Āris Kasparāns**;
* Veselības ministrijas Sabiedrības veselības departamenta direktore **Santa Līviņa**;
* Veselība ministrijas Veselības aprūpes departamenta Ārstniecības kvalitātes nodaļas vadītāja **Sanita Janka**;
* Veselības ministrijas Juridiskās nodaļas vadītājas vietniece **Anita Jurševica**;
* Slimību profilakses un kontroles centra Infekciju slimību riska analīzes un profilakses departamenta direktors **Jurijs Perevoščikovs**;
* Ārlietu ministrijas Juridiskā departamenta direktora p.i. **Kristīne Līce;**
* Iekšlietu ministrijas parlamentārā sekretāre **Signe Bole**;
* Iekšlietu ministrijas valsts sekretāra vietnieks, Juridiskā departamenta direktors **Vilnis Vītoliņš**;
* Izglītības un zinātnes ministrijas valsts sekretāra vietnieks Sporta departamenta direktors **Edgars Severs**;
* Izglītības kvalitātes valsts dienesta Uzraudzības departamenta direktors **Juris Zīvarts**;
* Izglītības un zinātnes ministrijas Juridiskā un nekustamo īpašumu departamenta direktors **Raimonds Kārkliņš**;
* Izglītības un zinātnes ministrijas Izglītības departamenta juriskonsulte **Agnese Rudzīte**;
* Valsts izglītības satura centra Speciālās izglītības nodaļas vadītāja **Anita Falka**;
* Latvijas Republikas tiesībsarga vietniece **Ineta Piļāne**;
* Satiksmes ministrijas valsts sekretāra vietnieks **Dins Merirands**;
* Aizsardzības ministrijas valsts sekretārs **Jānis Garisons**;
* Ekonomikas ministrijas parlamentārais sekretārs **Jurģis Miezainis**;
* Ekonomikas ministrijas valsts sekretāra vietniece **Zaiga Liepiņa**;
* Ekonomikas ministrijas Konkurences, tirdzniecības un patērētāju tiesību nodaļas vadītājs **Didzis Brūklītis**;
* Finanšu ministrijas valsts sekretāra vietniece nodokļu administrēšanas un ēnu ekonomikas ierobežošanas jautājumos **Jana Salmiņa**;
* Finanšu ministrijas Budžeta departamenta direktore **Taisa Trubača**;
* Finanšu ministrijas Juridiskā departamenta Iepirkumu politikas un valsts nekustamo īpašumu pārvaldīšanas politikas nodaļas vadītāja **Inga Bērziņa**;
* Finanšu ministrijas Juridiskā departamenta Iepirkumu politikas un valsts nekustamo īpašumu pārvaldīšanas politikas nodaļas vadītājas vietniece **Sabīne Ālmane**;
* Tieslietu ministrijas Nozaru politikas departamenta pārstāve **Aleksandra Gavrilova**;
* Vides aizsardzības un reģionālās attīstības ministrijas Juridiskās nodaļas juriste **Agita Drozde**;
* Labklājības ministrijas Sociālo pakalpojumu departamenta direktors **Aldis Dūdiņš**;
* Tieslietu ministrijas Valststiesību departamenta Konstitucionālu tiesību nodaļas vadītāja **Iveta Brīnuma**;
* Kultūras ministrijas Kultūrpolitikas departamenta direktore **Laura Turlaja**;
* Latvijas Izglītības un zinātnes darbinieku arodbiedrības eksperte sociāli ekonomiskajos jautājumos **Anda Grīnfelde**;
* Latvijas Izglītības un zinātnes darbinieku arodbiedrības priekšsēdētājas vietniece **Irina Avdejeva**;
* Latvijas Pašvaldību savienības padomnieks tautsaimniecības jautājumos **Aino Salmiņš**;
* Latvijas Pašvaldību savienības padomniece reģionālās attīstības jautājumos **Ivita Peipiņa**;
* Latvijas Darba devēju konfederācijas tautsaimniecības nozaru eksperte **Sintija Siliņa**;
* Saeimas Juridiskā biroja vecākā juridiskā padomniece **Līvija Millere**;
* Saeimas frakcijas “Jaunā Vienotība” vecākais konsultants **Edgars Baldunčiks**;

**Sēdi vada:** komisijaspriekšsēdētājs J.Rancāns

**Protokolē:** K.Stūre

Darba kārtība:

1. Aktuālā situācija ar Covid-19 izplatību saistītā valsts apdraudējuma pārvarēšanā.

2. Grozījumi Covid-19 infekcijas izplatības pārvaldības likumā ([933/Lp13](http://titania.saeima.lv/LIVS13/saeimalivs13.nsf/webSasaiste?OpenView&restricttocategory=933/Lp13)) 1. lasījums.

3. Ministru kabineta 2021. gada 16. februāra rīkojums Nr. 98 “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu””.

4. Dažādi.

**J.Rancāns** atklāj komisijas sēdi un veic deputātu klātbūtnes pārbaudi.

*Sēdē piedalās deputāti J.Rancāns, A.Blumbergs, E.Šnore, J.Ādamsons, R.Bergmanis, I.Klementjevs, A.Latkovskis, A.Zakatistovs. V.A.Tērauda pieslēdzas sēdes laikā.*

**1. Aktuālā situācija ar Covid-19 izplatību saistītā valsts apdraudējuma pārvarēšanā.**

**2. Ministru kabineta 2021. gada 16. februāra rīkojums Nr. 98 “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu””.**

**J.Rancāns** iepazīstina ar sēdes darba kārtību. Dod vārdu Ministru prezidenta parlamentārajai sekretārei E.Siliņai aktuālās situācijas izklāstam un Ministru kabineta 2021. gada 16. februāra rīkojuma Nr. 98 “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu”” prezentēšanai. Pēc tam par aktuālo situāciju aicinās prezentēt J.Perevoščikovu, bet Ekonomikas ministrijas un Valsts ieņēmumu dienesta prezentācijas gaidīsim nākamnedēļ.

**E.Siliņa** ziņo par aktuālo situāciju. Informē, ka vakar Ministru kabinets diskutēja par tirdzniecības vietām, pieņēma lēmumus par to. Pēdējā Ministru kabineta rīkojumā iekļauts par mācību uzsākšanu 1.-4. klasēm, vadoties no epidemioloģiskās situācijas, lēmumu pieņem pašvaldība. Vairākas pašvaldības jau pieņēmušas lēmumu uzsākt mācības klātienē. Bija iepriekš diskusijas par kumulatīvo rādītāju, Ministru kabinets palika pie 200 saslimušajiem uz 100 tūkstošiem iedzīvotāju. Iezīmē šo jautājumu, pašvaldību pieņemtos lēmumus. Norāda, ka ar reģionalitātes principa vērtēšanu varētu risināt arī citus jautājumus. Rīkojumā ir arī dažādi vērtētais kameršļūkšanas aizliegums, iezīmē lēmuma pieņemšanas pamatu. Vēl rīkojumā ir regulējums par slēpošanas kalniem, cik cilvēku var slēpot, kā notiek cilvēku plūsmas regulācija, cik pacēlāji var darboties, detalizēts regulējums par atļauto kalnu slēpošanas veidu. Vēl viena lieta – Iekšlietu ministrijas amatpersonām Ministru kabinets pielēma izmaksāt piemaksas 75% apmērā saistībā ar darbu Covid-19 apstākļos. Tika lemts, ka pašvaldības policijas darbs varētu tikt kompensēts, ka viņi iesniedz savus aprēķinus. Skaistumkopšana ir atjaunota – no 1.marta klātienē varēs sniegt friziera, manikīra, pedikīra, podologa pakalpojumus, tiem jābūt pēc visām epidemioloģiskās drošības prasībām un par savu darbību jāziņo Veselības inspekcijai. Atbalstīts arī konceptuāls priekšlikums par tirdzniecības vietām, rīt Ministru kabinets pieņems konkrētu lēmumu par tirdzniecības centru konkrētā platībā darbību.

**D.Pavļuts** papildina par kameršļūkšanu – tas nav ar Veselības ministriju tiešā veidā saistīts normatīvo aktu grozījums, tas nācis no nozares, virzījusi Izglītības un zinātnes ministrija. Skaidro lēmuma pieņemšanas iemeslus, norāda, ka tas ir pozitīvs nozares pašregulācijas gadījums, lai ziemas trases būtu drošas cilvēkiem, kas tās apmeklē.

**K.Druvaskalns** informē, ka par Ministru kabineta rīkojumu nav nekas piebilstams. Vērš uzmanību uz krīzes pārvaldības tendencēm, iezīmē savas bažas par lēmumu pieņemšanu, trīs punktiem: ja Ministru kabinets pieņem rīt lēmumus, jāsaprot, ka atkāpjamies no divām stratēģijām – Veselības ministrijas izstrādātās luksofora stratēģijas un lielās 2021. gada stratēģijas, kur bija pamatmērķis – saslimstības samazināšana. Iezīmē bažas par saslimstības palielināšanos un izrietošajām sekām. Otrs – sekretariāts veicis risku novērtējumu, kas attiecas uz ārkārtējās situācijas tiesisko režīmu, risku novērtējums nav glaimojošs, ļoti augsti drošības riski, iezīmē konkrēti. Arī tiesiskie un demokrātiskie riski ir novērtēti. Subjektīvā izpratnē ārkārtējās situācijas tiesiskā režīma turpināšana šādā izpildījumā mazina tās leģitimitāti, un ar katru dienu tādas tendences ir jūtamas. Mums tas jāsaprot, skatoties, kā attīstās situācija.

**M.Baltmanim** nav nekas piebilstams.

**D.Pavļuts** informē par vispārējo situāciju, norāda, ka žēl, ka Druvaskalna kungs vakar līdzīgi neizteicās Ministru kabineta sēdē, kur diskutēja par nozaru darbības turpmāko režīmu, Veselības ministra un Ministru prezidenta balsis bija vienīgās, kas mudināja valdības kolēģus ar vēsu prātu novērtēt šā brīža datus. Saistībā ar aktuālajiem datiem norāda, ka redzama saslimstības lēna mazināšanās, iezīmē, kādas varētu būt tendences. Ir uzlabojums, bet tas arvien ir dziļi tumši sarkanajā zonā, Eiropas Savienībā esam 6. vietā pēc saslimstības rādītājiem, iezīmē situāciju arī Igaunijā un Lietuvā. Latvija ir bijusi kaut kur pa vidu, mūsu saslimstība mazinās, bet ļoti lēni. Līdz ar to valdībā ir ļoti smagas diskusijas jau vairākas nedēļas pēc kārtas par to, kāds ir pareizais temps, lai mazinātu drošības pasākumus. Iezīmē, kādi lēmumi bijuši par veikalu darbības modeļa izmaiņām. Šobrīd ir trīs nedēļas pagājušas un Ekonomikas ministrija uzstāj, vakar bija piedāvājums atvērt visus veikalus. Ja skatāmies no riska vadības stratēģijas viedokļa, mums jāiet mērķets ceļš. Iezīmē Veselības ministrijas viedokli par veikalu atvēršanu. Ir pieņemts lēmums par skaistumkopšanas pakalpojumu daļēju atjaunošanu, Veselības ministrija ir uzstājusi, uz kādiem principiem jāvadās, iezīmē tos. Par reģionu pieeju izglītībā, kas no pirmdienas tiek īstenota. Slimību profilakses un kontroles centrs gatavi aktualizēt informāciju par reģionu sarakstu, kas atbilst attiecīgajiem rādītājiem. Lūdz deputātus ņemt vērā, ka reģionu pieeja nav panaceja visās jomās. Piemēram, atšķirībā no skolas, kur apmeklētāju skaitu ierobežo skolēnu un darbinieku skaits, salīdzina ar veikaliem, kur dosies cilvēki arī no citiem reģioniem. Drošo reģionu pieeja darbojas tikai darbības un pakalpojumu sniegšanas jomās, kuras neizraisa papildus pārvietošanos pāri novadu robežām.

**J.Perevoščikovs** iezīmē aktuālo – redzam, ka gadījumu skaits pavisam nedaudz samazinājies. Pozitīvo paraugu skaits paliek gandrīz tas pats, mazliet pat pieaudzis. Atklāto gadījumu skaits ir mazāks, jo samazinājies arī veikto testu skaits. Var secināt, ka epidemioloģiskā situācija nedēļas laikā nav mainījusies. Varam redzēt, ka kumulatīvais rādītājs pakāpeniski samazinās – 14 dienu kumulatīvais rādītājs ir nedaudz labāks, bet īstermiņā samazinājums neliels. Luksoforā redzam saslimstību sarkanajā zonā. Mazinās stacionēto pacientu skaits, bet ne sevišķi strauji, 70 pacienti dienā, kuriem nepieciešama palīdzība stacionārā, joprojām liels skaits. Skaitlis diezgan atkarīgs no reģistrēto saslimušo skaita. Ja turpināsies pieaugums, tas ietekmēs gultu noslodzi ar Covid-19 pacientiem. Pacientu skaits stacionāros samazinās lēni, pusotra mēneša laikā tikai par 30%. Tikpat lēni samazinās arī smagu pacientu skaits. Svarīga informācija par Apvienotās Karalistes celma cirkulāciju – vakar saņemti jaunie dati par iepriekšējā nedēļā sekvencēto skaitu, 96 paraugi no kuriem 8 gadījumos konstatēts šis celms. Secināts, kur cilvēki saslimuši, 6 cilvēki nekur ārzemēs nav bijuši, viņiem ir vietējā transmisija. Reģionāli, kur saslimuši. Nevienā no gadījumiem primāro avotu, kas bijis ārzemēs, nav izdevies konstatēt. Novērojam, ka katru nedēļu divkāršojas procents no bīstamā celma īpatsvara. Iezīmē prognozes, informē, kāda ir slimības izplatība novados, vecuma grupās, tendences, pacientu inficēšanās vietas un apstākļi. Sociālās aprūpes centros un ārstniecības iestādēs arvien mazāk cilvēku inficējas, pie pārējiem apstākļiem inficēšanās skaits lielāks. Latvija starptautiski no 5. vietas lēni uz 6. vietu, Igaunija jau 2. vietu sasniegusi. Eiropas slimību profilakses un kontroles centrs vērš uzmanību uz sabiedrības atvēršanas kompromisiem, jo ātrāk sāks mazināt pasākumus, jo lielāka varbūtība, ka kārtējais uzliesmojums būs saistīts ar to, ka jaunais celms ir lipīgs, celma īpatsvars sabiedrībā pieaugs, jo ātrāk atcels pasākumus, jo smagāk trešais vai pat ceturtais pacēlums, iezīmē apsvērumus.

**J.Ādamsons** jautā par vakcīnām, kāds ir plāns par vakcīnu iegādi, vai Ķīnas, Krievijas vakcīnas plānots iegādāties.

**D.Pavļuts** atbild, ka tiks vakcinētas jebkuras vakcīnas, kuras būs Eiropas Zāļu aģentūra reģistrējusi, kuras varēsim nopirkt. Šobrīd no 7 ražotājiem esam pasūtījuši, no tiem 3 ir reģistrēti, attiecīgi tos mēs arī vakcinējam, kad vakcīnas pienāk. Varēsim lietot jebkuras vakcīnas, kuras Eiropas Zāļu aģentūrā būs saskaņotas, šobrīd ne Sputņik, ne kādas Ķīnas vai Indijas ražojuma vakcīnas Eiropas Zāļu aģentūrā nav reģistrētas, attiecīgi lietot mēs tās nevaram.

*Diskutē J.Ādamsons un D.Pavļuts.*

**J.Rancāns** rezumē, ka šis jautājums tiks skatīts pie grozījumiem likumā, tad būs visi jautājumi par vakcinēšanu.

**J.Garisons** informē, ka vienīgā izmaiņa šobrīd no Aizsardzības ministrijas puses ir, ka komersants, kurš piegādā Labklājības ministrijas pasūtītos testus, paziņojis, ka sakarā ar Ķīnas Jauno gadu, ir aizkavēšanās, plānots, ka 1.martā testi būs noliktavās un uzsāks izdali.

**J.Miezainis** informē par vakardienas diskusijām par skaistumkopšanu, Ministru kabineta lēmums tika pieņemts atbilstoši Veselības ministrijas rekomendācijām, tas, par ko Ekonomikas ministrija visvairāk bažījās, ir ka pakalpojumi tiek sniegti, iespējams, ārpus uzraugāmās tautsaimniecības daļas, iezīmē jautājuma aspektus. Kad vērtēja nozares, pievērsās visiem iespējamiem aspektiem, lai atrastu vidusceļu. Par vakardienas konceptuālo tirdzniecības lēmumu – šis modelis, kas tika iedzīvināts, strādā, apzinās riskus. Vajadzīga drošā, sistemātiskā uzraugāmā pieeja, norāda uz apsvērumiem. No finansiālās puses izvērtējuma – redzam, ka saimnieciskās darbības ilgstošā ierobežošana rada būtiskus tēriņus valsts budžetam, skaidro finansiālos un citus būtiskākos aspektus. Iezīmē situāciju ar mazo veikalu atvēršanu, norāda, ka tie ir ar mazāko risku palielināt mobilitāti, lielie tirdzniecības centri, kas atrodas vietās, kur liels cilvēku skaits koncentrējas, ietekmē mobilitātes palielināšanos.

**L.Turlaja** informē, ka no Kultūras ministrijas puses nav komentāru.

**E.Severs** komentē Izglītības un zinātnes ministrijas kompetencē esošos jautājumus. Informē par kameršļūkšanu, norāda, ka nozare lūdza normu noprecizēt. Drošs kalnu slēpošanas koncepts tika izstrādāts kopā ar Kalnu slēpošanas federāciju un instruktoriem, iezīmē. Pēc nozaru lūguma nostiprināts prasība par *web* kamerām jeb attālinātu piekļuvi par kontroles mehānismiem. Trešā norma, kas skar izglītības nozari – 1.-4. klase tajās pašvaldībās, kur kumulatīvais rādītājs ir zem 200, droša koncepta veidā atsāka mācības. Vakar valdība šo normu vēl mazliet noprecizēja, pasakot starpību starp 200 un 220, Slimību profilakses un kontroles centrs katru trešdienu ziņos, kurās pašvaldībās var notikt apmācības. Ir diskusiju procesā uz sporta aktivitāšu brīvāku atsākšanu.

**S.Bole** informē, ka par Ministru kabineta rīkojumiem nekas nav piebilstams. Papildus – nākuši papildus pārkāpumi skaistumkopšanas jomā. Informē par policijas darbu, kliedē mītus, kas izskanējuši par policijas darbu, iezīmē darba aktualitātes, konstatētos pārkāpumus.

**K.Līce** informē, ka no Ārlietu ministrijas puses nav papildus piebilstams nekas.

**A.Dūdiņš** informē, ka saslimstība sociālās aprūpes centros nedēļas laikā samazinājusies, iezīmē skaitu. Galvenā aktualitāte – vakcināciju pabeigt, iezīmē, cik šobrīd ir vakcinēti darbinieki un klienti. Iezīmē darbu vakcinācijas procesā, aktualitātes. Rīt valdībā tiks skatīti grozījumi Ministru kabineta noteikumos Nr.380, attiecībā par maskām trūcīgajiem, jo krājumi jāpalielina.

**A.Drozde** informē, ka no Vides aizsardzības un reģionālās attīstības ministrijas puses nav nekas piebilstams.

**D.Merirands** informē, ka par rīkojumu nav nekas piebilstams. No Satiksmes ministrijas puses atzīmē, ka, ņemot vērā, ka reģionāli var atsākties skolēniem mācības, Autotransporta direkcija ir kontaktā ar pašvaldībām, lai vajadzības gadījumā precizētu sabiedriskā transporta kustības sarakstus.

**I.Piļāne** norāda, ka saistībā ar rīkojumu komentāri bija tikai par kameršļūkšanu, bet par to jau daudz tika runāts.

**L.Millere** vaicā, kā saprotams rīkojuma 5.13.2.4. apakšpunkts – teikts, ja saslimstības kumulatīvais rādītājs pārsniedz 400, tad pirmsskolas izglītības iestādes faktiski drīkst strādāt tikai tādā gadījumā, ja vecākiem nav iespējas strādāt attālināti. Rīgā kumulatīvais rādītājs pārsniedz 400 uz 100 tūkstošiem iedzīvotāju. Vai Rīgā visiem bērnudārziem būtu jāstrādā dežūrgrupu režīmā un vai tā tas notiek?

**E.Severs** skaidro jautājumu par bērnu dārzu darbu, normas precizējumu.

**V.A.Tērauda** pauž viedokli pirms balsojuma. Norāda, ka ir dziļas bažas par to, ka valdība arvien vairāk atkāpjas no luksofora principa ievērošanas, gan par gaidāmajiem lēmumiem, gan par izglītības iestādēm šodienas lēmumā. No J.Perevoščikova dzirdējām epidemioloģiskos brīdinājumus un bažas par to, ka nostiprināsies lipīgāks, bīstamāks Covid-19 vīrusa variants. Kontekstā, kad vīruss ir lipīgs un vairāk skar bērnus, šķiet nepārdomāti atvērt skolas. Balsos šodien “par”, jo rīkojumā ir daudz citas svarīgas lietas. Bet tas nemazina bažas, ka sliktā nozīmē ejam Igaunijas ceļu.

**J.Rancāns** aicina atbalstīt komisijas sagatavoto Saeimas lēmuma projektu  “Par Ministru kabineta 2021. gada 19. februāra rīkojumu Nr. 98, ar kuru grozīts 2020. gada 6. novembra rīkojums Nr. 655 “Par ārkārtējās situācijas izsludināšanu”.

Balsojums:

*J.Rancāns – par, A.Blumbergs – par, E.Šnore – par, J.Ādamsons – atturas, R.Bergmanis – par, I.Klementjevs – atturas, A.Latkovskis – par, V.A.Tērauda – par, A.Zakatistovs – par.*

**LĒMUMS:**

* atbalstīt un virzīt izskatīšanā Saeimā lēmuma projektu “Par Ministru kabineta 2021. gada 19. februāra rīkojumu Nr. 98, ar kuru grozīts 2020. gada 6. novembra rīkojums Nr. 655 “Par ārkārtējās situācijas izsludināšanu”;
* lūgt Saeimas Prezidiju sasaukt Saeimas ārkārtas sēdi un iekļaut tās darba kārtībā komisijas sagatavoto Saeimas lēmuma projektu.

**3. Grozījumi Covid-19 infekcijas izplatības pārvaldības likumā (**[**933/Lp13**](http://titania.saeima.lv/LIVS13/saeimalivs13.nsf/webSasaiste?OpenView&restricttocategory=933/Lp13)**) 1. lasījums.**

**J.Rancāns** dod vārdu veselības ministram par likumprojektu un jautājumiem, kas saistīti ar Vakcinācijas projekta biroju.

**D.Pavļuts** informē, ka stāsts paredzēts vairāk par vakcinācijas gaitu, ņemot vērā, ka likumprojektā ir ietverts par Vakcinācijas projekta biroju. Likumprojektā ietverta arī virkne citu ministriju vajadzību. Ieskicē, kas ir tās lietas, ko izvirzījuši sev par uzdevumu vakcinācijas sakarā,

darbs sastāv vismaz no divām lielām daļām – saslimstības mazināšanas un vakcinācijas, kas ir izeja no krīzes caur Latvijas sabiedrības visaptverošu, brīvprātīgu vakcināciju. Demonstrē prezentāciju, kurā ietverta informācija par paredzēto vakcinācijas plānu, tā mērķi, šā brīža vakcinācijas tempu. Informē par plānotajām vakcīnu piegādēm, no kādiem ražotājiem tās plānotas, kāds ir kopējais pasūtījuma apjoms. Iezīmē, kādi ir vakcinēšanas procesa pamatprincipi, Vakcinācijas projekta biroja izveidošanas apsvērumi. Informē, kurā no vakcinēšanas posmiem šobrīd atrodamies un kādi ir plānotie posmi, no kādiem avotiem tiks iegūts vakcinējamo personu saraksts, kā varētu tikt organizēta vakcinācija turpmāk, tajā skaitā, masveida fāzē. Informē par informācijas tehnoloģiju risinājumu, kas tiek veidots, kā arī sabiedrības viedokļiem un komunikāciju ar sabiedrību.

**E.Juhņēviča** informē par šī brīža statusu – cik ārstniecības iestādes veic vakcinācijas pakalpojumu, cik izlietotas devas, kāds ir vakcinēto skaits, informē par vakcinācijas procesu, kādas ir saņemtās un plānotās vakcīnu piegādes, prognozētais vakcinējamo skaits un piegāžu apjoms, vakcīnu sadale, vakcinējamās grupas. Iezīmē vienu no virzieniem, kas ir sabiedrības informēšana, šobrīd strādā pie daudz dažādiem materiāliem par to, lai sabiedrību informētu par vakcināciju, iezīmē plānoto.

**J.Rancāns** norāda, ka gaidīs šos materiālus, informatīvā kampaņa būs jāveic.

**A.Latkovskis** norāda, ka apbēdina, ka Vakcinācijas biroja ieskriešanās process ir bijis ilgs, viena no neskaidrībām ir ar rindu veidošanu, tas ir jāsakārto visātrākajā laikā. Atzīmē, ka labi, ka vakcinējas eksprezidenti, tas ir nostrādājis atsevišķās cilvēku grupās, lai piekristu vakcinēties, arī sociālās aprūpes centru vakcinācija norit sekmīgi. Jāuzlabo komunikācija ar ģimenes ārstiem, pašvaldībām. Ieskriešanās laiks pārāk ilgs, prioritārā lieta, ko sagaidītu no Vakcinācijas biroja – pilna skaidrība par rindu veidošanos. Cer, ka komisija saņems vairāk informācijas par to, ko veselības ministrs minēja, par lielajiem vakcinācijas centriem, cik būs, kuros reģionos izveidoti tiks. Novēl veiksmi Vakcinācijas birojam sakārtot uz priekšu darbu.

**D.Pavļuts** pateicas par vērtējumu, kritiku. Norāda, ka šī vakcinācija nelīdzinās citām, kādas līdz šim Latvijas veselības aprūpes sistēma ir īstenojusi, pagājušajā nedēļā bija problēmsituācija ar vakcinācijas rindu kārtību, kas izrietēja no tā, ka veselības aprūpes iestādes pārcentās ar vakcinācijas pasūtījumu, mediķi vakcinēties nenāca, iezīmējās situācija, kad vakcinācijas kabineti stāvēja tukši, pieņēma operatīvi lēmumu senioru vakcināciju uzsākt ātrāk, iezīmē situācijas norisi. Ja vakcinācijas kabineti būtu stāvējuši tukši, arī būtu saņemti pārmetumi, šajā gadījumā šī nepilnība novērsta, ir izdoti rīkojumi slimnīcām, novadītas skaidras instrukcijas par prioritāri vakcinējamo personu sarakstu. Šis ir neticami liela mēroga projekts, katra vakcinācijas fāze ir ar saviem sarežģījumiem, iezīmē dažādos procesa aspektus. Svarīgākais rādītājs, ka vakcinēto cilvēku skaits aug, mums uzdevums nepieļaut, lai vakcīnas neaizķertos noliktavās.

**R.Bergmanis** pateicas par prezentāciju. Vaicā, ja gadījumā kas notiek ar piegādēm, kā mēs varētu rīkoties, ja piegādes netiek piegādātas tādos apjomos, kā iecerēts. Otrs jautājums – vai līdzīgi var apgalvot, kā Veselības ministrijas pārstāvji apgalvoja iepriekš, kad uzdeva jautājumu, vai sociālās aprūpes centros ir apzināti cilvēki, kas nevēlas vakcinēties. Atbilde bija, ka tas nav lietderīgi.

**D.Pavļuts** atbild par vakcīnu piegādēm, kas darīts janvārī, vairākos piegājienos ministrs ir gājis uz valdību ar lūgumu veikt papildus vakcīnu iepirkumus no vairākiem ražotājiem, ir papildus pasūtījumi veikti. Ir personiski panācis, ka Eiropas Savienībā veikta starp valstīm, kas pirmā piegājienā veikušas lielākus pasūtījumus, papildu pārdale par labu mums. Tas papildinājums iegūts uz tā rēķina, ka ar Zviedrijas koordinējošo atbalstu vakcīnu devas mums par labu pārdalīja. Tāpat *Curevax, Novovax, Jansen* vakcīnas pasūtītas, Latvijas vakcīnu portfelis ir plašs. Piegāžu samazinājumi skar visas Eiropas Savienības dalībvalstis proporcionāli tam, cik ir pirkušas vakcīnas, iezīmē situāciju.

**E.Juhņēviča** norāda, ka tiek nopietni strādāts pie tā, lai sociālās aprūpes centru interesi vairotu, strādā ciešā sadarbībā ar Labklājības ministriju. Rezultātā, ir operatīva informācijas apmaiņa ar Labklājības ministriju, reizi nedēļā piedalās ministrijas rīkotajās sanāksmēs tieši sociālās aprūpes centriem, lai sniegtu izglītojošu informāciju, ir sagatavoti materiāli, ko nogādāt šajos centros. Organizē arī izglītojošas lekcijas, pagājušajā nedēļā bija sociālās aprūpes centru darbiniekiem. Visādiem līdzekļiem mēģina stāstīt, lai mazinātu mītus, iedrošinātu cilvēkus pieņemt lēmumu.

**E.Šnore** vaicā par prioritāro senioru vakcinēšanu – daudzi seniori labprāt vakcinētos, bet negrib ar AstraZeneca, gribētu ar citu vakcīnu. Jautā, ko šiem cilvēkiem ieteiktu darīt, kad varētu būt iespēja izvēlēties.

**D.Pavļuts** atbild, ka šis ir smags jautājums, iezīmē salīdzinājumu ar citu slimību vakcināciju. Šī nav tikai pandēmija, bet arī infodēmija. Situācija, kad cilvēkiem izveidojušies priekšstati par vakcīnu, ir kaut kādā ziņā infodēmijas rezultāts. Normālā situācijā neesam tik ļoti pievērsuši uzmanību, kura ražotāja vakcīna tiek lietota. Neesam tādā situācijā šobrīd, kad varam dot iespēju izvēlēties vakcīnas. Ja būs iespēja, ka Latvijā būs pieejami dažādi vakcīnu veidi vienlaikus, Zāļu valsts aģentūra, mediķi, Imunizācijas valsts padome būs tie, kuri pateiks ārstiem, kā rīkoties šajā situācijā. Tas būs mediķu lēmums. Par *AstraZeneca* turpinās skaidrot publiski, no arvien vairāk valstīm ienāk informācija, ka *AstraZeneca* darbojas labi senioriem, nodrošina augstu aizsardzības līmeni. Piedāvāt vakcīnu izvēli neplāno tuvākajā laikā.

**J.Ādamsons** norāda, ka Baltijas valstu ārlietu ministri pārrunājuši jautājumu par Covid-19 pases ieviešanu, jautā, cik tālu tas ir Latvijā. Agrāk vai vēlāk pie šī jautājuma vajadzēs atgriezties, tas ir viens no veidiem, kā mudināt cilvēkus vakcinēties. Jautā, kā ir ar bērnu vakcināciju.

**D.Pavļuts** atbild, ka primāri vakcinācijas jēga ir nodrošināt cilvēku izdzīvošanu, izvairīties no situācijas, kad cilvēki smagi slimo un veselības aprūpes sistēma ir pārslogota. Prioritāri vakcinējamās grupas vistiešākā veidā izriet no medicīniskās loģikas. Vakcinācijas jēga ir pasargāt visneaizsargātākos no nāves un smagas saslimšanas. Tikai pēc tam raugās uz vakcināciju, kā veidu, kā nodrošināt ērtības vai pārvietošanos pāri robežām, tā nav primārā motivācija. Neizbēgami nonāksim līdz tam, visā pasaulē, arī Latvijā domājam par to, kas sekos masveida vakcinācijas fāzei, tiks strādāts pie starptautiska vakcinācijas pasu standarta, datu apmaiņas par to, kuri cilvēki vakcinēti ar atzītām, īstām vakcīnām, informācijas tehnoloģiju sistēma, kas veidota vakcinācijas procesa nodrošināšanai, ietvers arī informāciju par šiem vakcinācijas faktiem, lai varam iesaistīties Eiropas un globālā sistēmā. Latvijā sākts domāt, vai un kādi potenciāli atvieglojumi un priekšrocības varētu būt tiem, kas saņēmuši abas vakcīnas. Par bērnu vakcinēšanu norāda, ka vadāmies no zinātniskiem apsvērumiem. Sākotnējā posmā vakcīnu pārbaude bērnu auditorijā nav veikta. Iezīmē situāciju ar vakcīnu lietošanu bērniem. Ražotāji veic pētījumus, Latvijas zinātnieki pētījumiem seko, tiklīdz būs oficiāla informācija, ka vakcīnas var tikt izmantotas jaunākā vecumā, tas tiks darīts.

**J.Rancāns** dod vārdu likumprojekta “Grozījumi Covid-19 infekcijas izplatības pārvaldības likumā” ([933/Lp13](http://titania.saeima.lv/LIVS13/saeimalivs13.nsf/webSasaiste?OpenView&restricttocategory=933/Lp13)) autoriem informēšanai arī par citiem jautājumiem.

**A.Jurševica** informē, ka likumprojektā ir ietverti vairāku ministriju jautājumi: par jauno tālruņa numuru – vienoto pieteikšanās tālruni vakcinācijai, likumprojektā iekļauta norma, ka tam ir bezmaksas izsaukums; Kultūras ministrijas priekšlikums, ka var tikt nodoti Latvijas sabiedrisko mediju veidotie ziņu un informatīvi analītiskie raidījumi citiem elektroniskajiem plašsaziņas līdzekļiem; Izglītības un zinātnes ministrijas priekšlikums par valsts pedagoģiski medicīniskajām komisijām un pašvaldību pedagoģiski medicīniskajām komisijām, tiek pagarināts izsniegto atzinumu piemērošanas termiņš; Ekonomikas ministrijas priekšlikums par tūrismu, tas paredz samazināt tūrisma operatoriem nodrošinājuma apjomu, nosakot, ka tas ir vismaz ceļotāju iemaksātās naudas summas apmērā; Labklājības ministrijas priekšlikumi – viens par piemaksu noteikšanu sociālās aprūpes centru darbiniekiem, kas iesaistīti Covid-19 pozitīvu klientu aprūpē, nākamais – sociālo pakalpojumu sniedzējiem pienākums ievērot valsts un pašvaldību kompetento institūciju vadlīnijas Covid-19 infekcijas ierobežošanā, trešais – regulēt jautājumu, ja bērna vecāki saslimuši un nepieciešams stacionēt, kā risināta bērna īstermiņa aprūpe, ja nav ģimenes vai citu radinieku; Veselības ministrijas normas, kas paredz iespēju ārstniecības iestādēs noteikt papildu darba laiku virsstundu, kas pārsniedz Darba likumā noteikto, bet ne vairāk kā 60 stundas nedēļā, gan papildu piemaksu līdz 100% apmērā tieši ar Covid-19 infekcijas jautājumiem gan slimnīcās, gan padotības iestādēs.

**J.Rancāns** pateicas par prezentāciju, norāda, ka sēdes laiks ir beidzies. Dziļākas diskusijas veiksim 2. lasījumam. Vaicā par likumprojekta steidzamību.

**A.Jurševica** pamato steidzamības nepieciešamību, norādot, ka tas saistīts ar jautājumiem par piemaksu nodrošināšanu un virsstundu darbu gan Labklājības ministrijas sociālās aprūpes centros, gan Veselības ministrijas nozarei.

**J.Rancāns** dod vārdu Saeimas Juridiskajam birojam.

**L.Millere** informē, ka Juridiskajam birojam nav konceptuālu iebildumu par likumprojekta virzību 1. lasījumam, uz 2. lasījumu būs precizējoša rakstura priekšlikumi.

**J.Rancāns** aicina deputātus balsot par steidzamības noteikšanu likumprojektam “Grozījumi Covid-19 infekcijas izplatības pārvaldības likumā” ([933/Lp13](http://titania.saeima.lv/LIVS13/saeimalivs13.nsf/webSasaiste?OpenView&restricttocategory=933/Lp13)).

*Balsojums: J.Rancāns – par, A.Blumbergs – par, E.Šnore – par, J.Ādamsons – atturas, R.Bergmanis – par, I.Klementjevs – atturas, A.Latkovskis – par, V.A.Tērauda – par, A.Zakatistovs – par.*

**J.Rancāns** aicina atbalstīt likumprojektu “Grozījumi Covid-19 infekcijas izplatības pārvaldības likumā” ([933/Lp13](http://titania.saeima.lv/LIVS13/saeimalivs13.nsf/webSasaiste?OpenView&restricttocategory=933/Lp13)) 1. lasījumā.

*Balsojums: J.Rancāns – par, A.Blumbergs – par, E.Šnore – par, J.Ādamsons – atturas, R.Bergmanis – par, I.Klementjevs – atturas, A.Latkovskis – par, V.A.Tērauda – par, A.Zakatistovs – par.*

**J.Rancāns** piedāvā noteikt priekšlikumu iesniegšanas termiņu likumprojektam “Grozījumi Covid-19 infekcijas izplatības pārvaldības likumā” ([933/Lp13](http://titania.saeima.lv/LIVS13/saeimalivs13.nsf/webSasaiste?OpenView&restricttocategory=933/Lp13)) piecas dienas.

*Deputātiem, Veselības ministrijai, Juridiskajam birojam nav iebildumu.*

**LĒMUMS:**

* konceptuāli atbalstīt likumprojektu “Grozījumi Covid-19 infekcijas izplatības pārvaldības likumā” ([933/Lp13](http://titania.saeima.lv/LIVS13/saeimalivs13.nsf/webSasaiste?OpenView&restricttocategory=933/Lp13)) unvirzīt to izskatīšanai Saeimas sēdē pirmajā lasījumā;
* lūgt noteikt likumprojektam steidzamību;
* noteikt priekšlikumu iesniegšanas termiņu – piecas dienas;
* referents par likumprojektu – J.Rancāns.

**4. Dažādi**

**J.Rancāns** informē, ka šā gada 2. marta komisijas sēdē plānots uzklausīt Iekšējās drošības biroja darbības rezultātus, birojs lūdz slēgto sēdi. J.Rancāns piedāvā sēdi sadalīt divās daļās – par rezultātiem, statistiku piedāvā skatīt atklātajā daļā, tad atsevišķi slēgto daļu.

*A.Latkovskis, J.Ādamsons un J.Rancāns diskutē par sēdes norisi.*

*Deputātiem nav iebildumu šādai sēdes organizācijai.*

**J.Rancāns** slēdz sēdi.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E.Šnore